b'\n_START_ARTICLE_\nProtestele de dup\xc4\x83 alegerile din Iran din 2009\n_START_SECTION_\nDesf\xc4\x83\xc8\x99urare\n_START_PARAGRAPH_\nS\xc3\xa2mb\xc4\x83t\xc4\x83, 13 iunie, dup\xc4\x83 ce rezultatele alegerilor au anun\xc8\x9bat victoria lui Ahmadinejad, sus\xc8\x9bin\xc4\x83torii lui Mousavi au ie\xc8\x99it pe str\xc4\x83zi s\xc4\x83 protesteze. A doua zi, protestele au crescut \xc3\xaen intensitate, ca \xc8\x99i \xc3\xaen violen\xc8\x9b\xc4\x83. \xc3\x8en noaptea de 14 iunie, gruparea paramilitar\xc4\x83 pro-Ahmadinejad Basij a p\xc4\x83truns \xc3\xaen Universitatea din Teheran, r\xc4\x83nind numeroase persoane. La 15 iunie, Mousavi a avut prima apari\xc8\x9bie la televiziune dup\xc4\x83 alegeri, vorbind \xc3\xaen fa\xc8\x9ba a aproape un milion de oameni._NEWLINE_La 16 iunie, protestele au continuat, iar Consiliul Gardienilor a anun\xc8\x9bat o renum\xc4\x83rare par\xc8\x9bial\xc4\x83 a voturilor; totu\xc8\x99i, votul nu a fost anulat. Miercuri, 17 iunie, a avut loc un alt protest major; unii membri ai echipei na\xc8\x9bionale de fotbal a Iranului a purtat banderole verzi la m\xc3\xa2n\xc4\x83 ca semn de suport fa\xc8\x9b\xc4\x83 de Mousavi \xc3\xaen timpul meciului disputat \xc3\xaempotriva Coreei de Sud. Joi, 18 iunie, peste 100.000 de protestatari au \xc8\x9binut o demonstra\xc8\x9bie t\xc4\x83cut\xc4\x83 cu lum\xc3\xa2n\xc4\x83ri \xc3\xaen Teheran dup\xc4\x83 ce Mousavi a cerut o zi de doliu pentru cei uci\xc8\x99i \xc3\xaen timpul protestelor. Consiliul Gardienilor i-a invitat pe cei trei contestatari pentru a le discuta cererile._NEWLINE_Vineri, 19 iunie, Conduc\xc4\x83torul Suprem Ayatollahul Ali Khameini a vorbit \xc3\xaen timpul serviciului religios, spun\xc3\xa2nd c\xc4\x83 alegerile au fost legitime \xc8\x99i c\xc4\x83 protestele nu vor mai fi tolerate. Protestele au avut o scar\xc4\x83 mai restr\xc3\xa2ns\xc4\x83. A doua zi, pe 20 iunie, \xc8\x99i mai pu\xc8\x9bini protestatari au ie\xc8\x99it pe str\xc4\x83zi. La protestele care au avut loc, \xc8\x99i la care au participat c\xc3\xa2teva zeci de mii de oameni, au avut loc numeroase violen\xc8\x9be, din cauza c\xc4\x83rora numero\xc8\x99i posibili protestatari au r\xc4\x83mas acas\xc4\x83 duminic\xc4\x83, 21 iunie. La 22 iunie, poli\xc8\x9bia a \xc3\xaempr\xc4\x83\xc8\x99tiat demonstran\xc8\x9bii din Teheran cu gaze lacrimogene \xc8\x99i focuri trase \xc3\xaen aer.'